《罗浮》
宋代·留元崇

神仙神山罗与浮，二山东来几千秋。
蓬莱夜半失左股，龙惊虎噉玉女愁。
至今两山翠欲滴，却与蓬莱比山色。
黄色作桥通九霄，水晶为帘挂千尺。
神仙旧说何涉茫，神仙窟宅今何望。
仙翁在山泉水香，仙翁飞去松风长。
我将浣手扣玉户，乞杯长生九霞觞。

作者简介：留元崇，泉州晋江（今福建泉州）人。筠子，正孙。以荫仕，尝为广东安抚司主管机宜文字，时至罗浮山游（《罗浮山志会编》卷六）。宁宗嘉定间通判兴化军（清道光《福建通志》卷九四）。事见《福建通志》卷一七六《留正传》附。今录诗十首。